Απόφαση 2003/807/ΚΕΠΠΑ του Συμβουλίου της 17ης Νοεμβρίου 2003 για την παράταση και την τροποποίηση της απόφασης 2002/842/ΚΕΠΠΑ για την εφαρμογή της κοινής δράσης 2002/589/ΚΕΠΠΑ σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στη Νοτιοανατολική Ευρώπη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 23 παράγραφος 2, την κοινή δράση 2002/589/ΚΕΠΠΑ του Συμβουλίου, της 12ης Ιουλίου 2002, για τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού(1), και ιδίως το άρθρο 6, Εκτιμώντας τα ακόλουθα: (1) Η απόφαση 2002/842/ΚΕΠΠΑ του Συμβουλίου, της 21ης Οκτωβρίου 2002, για τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στη Νοτιοανατολική Ευρώπη(2), σκοπούσε να εφαρμόσει την κοινή δράση 2002/589/ΚΕΠΠΑ αφιερώνοντας προς τούτο 200000 ευρώ. (2) Ορισμένοι στόχοι δεν μπόρεσαν να εκπληρωθούν έως τις 22 Δεκεμβρίου 2003, ημερομηνία κατά την οποία λήγει η ισχύς της απόφασης 2002/842/ΚΕΠΠΑ, ενώ άλλοι στόχοι θα πρέπει να παγιοποιηθούν και να διευρυνθούν μετά την ημερομηνία αυτή. (3) Η Επιτροπή θα πρέπει να διασφαλίσει την επαρκή δημοσιότητα της συμβολής της Ευρωπαϊκής Ένωσης στα σχέδια, μεταξύ άλλων, με κατάλληλα μέτρα που θα λάβει το πρόγραμμα ανάπτυξης των Ηνωμένων Εθνών (UNDP). (4) Θα πρέπει συνεπώς να επεκταθεί και τροποποιηθεί η απόφαση 2002/842/ΚΕΠΠΑ, ΑΠΟΦΑΣΙΖΕΙ: Άρθρο 1 Η απόφαση 2002/842/ΚΕΠΠΑ τροποποιείται ως εξής: 1. Στο άρθρο 1, προστίθεται η ακόλουθη παράγραφος: "4. Η συμφωνία χρηματοδότησης που θα συναφθεί θα προβλέπει ότι το UNDP διασφαλίζει δημοσιότητα στη συμβολή της Ευρωπαϊκής Ένωσης στο σχέδιο, ανάλογη προς το μέγεθός της". 2. Στο άρθρο 2 παράγραφος 1, το ποσό δημοσιονομικής αναφοράς "200000 ευρώ" αντικαθίσταται από "300000 ευρώ"· το ποσό αυτό προστίθεται στο ποσό που διατέθηκε με την προηγούμενη απόφαση για την εν λόγω δράση. 3. Στο άρθρο 4 παράγραφος 1, το δεύτερο εδάφιο αντικαθίσταται από το ακόλουθο κείμενο: "Λήγει στις 31 Δεκεμβρίου 2004". Άρθρο 2 Η παρούσα απόφαση παράγει αποτελέσματα από τις 23 Δεκεμβρίου 2003. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 17 Νοεμβρίου 2003.

[Source: multi_eurlex | Tokens: 2171]